b'\n_START_ARTICLE_\nMilj\xc3\xb8avgift p\xc3\xa5 klimagasser\n_START_PARAGRAPH_\nMilj\xc3\xb8avgift p\xc3\xa5 klimagassene HFK og PFK er en s\xc3\xa6ravgift til statskassen._NEWLINE_Avgiften p\xc3\xa5 klimagassene hydrofluorkarboner (HFK) og perfluorkarboner (PFK) ble innf\xc3\xb8rt i 2003. Avgiftens form\xc3\xa5l er \xc3\xa5 redusere utslippene av HFK og PFK gjennom \xc3\xa5 stimulere til bruk av alternative gasser og til utvikling av ny teknologi som ikke bruker HFK og PFK._NEWLINE_Avgiftsplikten omfatter alle blandinger av HFK og PFK, b\xc3\xa5de innbyrdes blandinger og blandinger med andre stoffer, samt HFK og PFK som inng\xc3\xa5r som bestanddel i andre varer. Avgiftsplikten oppst\xc3\xa5r som hovedregel ved uttak fra godkjent lager eller ved innf\xc3\xb8rsel. Det gis fritak for avgiften bl.a. for HFK og PFK som gjenvinnes._NEWLINE_Avgiftssatsene er gradert ut fra gassenes globale oppvarmingspotensial (GWP) og tilsvarer i 2010 om lag 209 kroner per tonn CO\xe2\x82\x82-ekvivalenter. Dette inneb\xc3\xa6rer at de ulike HFK- og PFK-forbindelsene har ulike satser avhengig av hvor kraftig klimaeffekt de antas \xc3\xa5 ha._NEWLINE_Milj\xc3\xb8verndepartementet har etablert en refusjonsordning for HFK og PFK som innleveres for destruksjon til godkjent destruksjonsanlegg. Refusjonsordningen administreres av Milj\xc3\xb8direktoratet.'